Foto: KUN.UZ Toshkent shahar Yo‘l harakatini tashkil etish markazi hamda IIBB YHXB tomonidan 7 mart soat 9.00 dan 19:00 ga qadar poytaxtning ayrim ko‘chalarida yo‘l qatnov qismlarining chiziqlarini chizish ishlari amalga oshiriladi. Toshkent shahar hokimligi matbuot xizmati xabariga ko‘ra, ushbu ko‘chalar: Islom Karimov ko‘chasining Islom Karimov — Amir Temur chorrahasidan Islom Karimov – Sharof Rashidov chorrahasiga qadar bo‘lgan qismida; Shahrisabz ko‘chasining Shahrisabz — Istiqbol chorrahasidan Shahrisabz – Mustaqillik chorrahasiga qadar bo‘lgan qismida. Yo‘l qatnov qismlarining chiziqlarini chizish ishlari paytida transportlar harakati qisman cheklanishi mumkin. “Yuzaga keladigan noqulayliklar uchun poytaxt ma’muriyati uzr so‘raydi”, - deyiladi xabarda. Bundan oldin, Toshkent shahrida 70 dan ortiq ko‘cha ta’mirlanishi xabar berilgandi.